Diari Oficial de la Generalitat Valenciana


Sumari del DOGV 5648, del 27-11-2007 (2007/14327)

ORDRE de 16 de novembre de 2007, de la Conselleria de Benestar Social, per la qual es convoquen ajudes per a realitzar campanyes de sensibilització ciutadana en matèries relatives a la igualtat d'oportunitats entre hòmens i dones.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5648

Data del DOGV
:   27-11-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/14953


Data del document
:   16-11-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * dona
    * campanya de sensibilització
    * administració local
    * suport econòmic
    * integració social
    * aprenentatge professional

ORDRE de 16 de novembre de 2007, de la Conselleria de Benestar Social, per la qual es convoquen ajudes per a realitzar campanyes de sensibilització ciutadana en matèries relatives a la igualtat d'oportunitats entre hòmens i dones. [2007/14363]
La promoció de la igualtat d'oportunitats entre hòmens i dones requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.
Per a desenvolupar eixes accions hi ha Polítiques d'Igualtat del Consell.
Per a regular i fer efectiu el principi d'igualtat de dones i hòmens en la Comunitat Valenciana les Corts van aprovar, en data 2 d'abril, la Llei 9/2003, de la Generalitat, per a la Igualtat entre Dones i Hòmens.
La Direcció General de la Dona i per la Igualtat de la conselleria de Benestar Social, és l'òrgan directiu a què li correspon segons el Decret 116/2007, de 27 de juliol, del Consell, entre altres funcions, les d'elaborar, promoure i executar les mesures per fer efectiu el dret d'igualtat de tracte i d'oportunitats entre dones i hòmens, en particular per mitjà de l'eliminació de la discriminació de la dona, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural en l'àmbit de la Comunitat Valenciana.
Així doncs, des d'esta Direcció General de la Dona i per la Igualtat, han de posar-se en marxa totes aquelles accions que estiguen encaminades a establir mesures de conscienciació i sensibilització de la societat a fi d'aconseguir l'evolució de la progressiva eradicació de conductes socials discriminatòries. Les esmentades accions han de realitzar-se des del nivell administratiu més pròxim a la realitat en què viuen les dones, això significa implicar les entitats locals de la Comunitat Valenciana.
Per això es creu convenient concedir ajudes a estes, encaminades a la realització de campanyes de sensibilització ciutadana en matèries relatives a la igualtat d'oportunitats entre hòmens i dones
En virtut de les facultats conferides pel Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de la Dona i per la Igualtat
ORDENE
Article 1
És objecte de la present Ordre la convocatòria per a la concessió d'ajudes a les entitats locals de la Comunitat Valenciana que tinguen una població de dret igual o superior a 10.000 habitants i que tinguen integrada en la seua estructura organitzativa una regidoria o, si és el cas, àrea responsable dels temes de la dona, encaminades a la realització de campanyes de conscienciació i sensibilització, per a l'exercici econòmic 2008, dirigides als/es ciutadans/es, que tinguen com a finalitat contribuir a l'evolució de les conductes socials cap a estructures més igualitàries, no condicionades per estereotips sexistes, on hi haja un repartiment més equilibrat de les responsabilitats familiars, professionals i socials d'hòmens i dones, així com remoure els obstacles que existixen per aconseguir una participació equilibrada de les dones i els hòmens en l'àmbit públic i privat.
Article 2
Aprovar les bases per les quals es regix esta convocatòria, incloses com a annex I de la present Ordre i el model de sol·licitud per a les esmentades ajudes que s'acompanya com a annex II.
Article 3
La concessió de les subvencions que regula la present Ordre de convocatòria està condicionada a l'existència prèvia de crèdit adequat i suficient en el pressupost de la Generalitat per a l'exercici econòmic de 2008, per al finançament objecte de la convocatòria.
A este efecte, una vegada aprovats els pressupostos de la Generalitat per a l'exercici de 2008, la conselleria de Benestar Social publicarà en el Diari Oficial de la Comunitat Valenciana, una resolució especificant la línia i l'import global que es destina al finançament de les ajudes.
DISPOSICIONS FINALS
Primera
S'autoritza el subsecretari de la conselleria de Benestar Social i la directora general de la Dona i per a la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda interposant recurs contenciós administratiu, dins del termini i davant dels òrgans que s'indiquen a continuació:
a) Requeriment previ en el termini de dos mesos des de la publicació de la norma d'anul·lació de l'acte, previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
b) Recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 16 de novembre de 2007
El conseller de Benestar Social i vicepresident tercer del Consell
JUAN GABRIEL COTINO FERRER
ANNEX I
Primera. Objecte de la convocatòria
És objecte de la present convocatòria la concessió d'ajudes a les entitats locals de la Comunitat Valenciana, perquè realitzen campanyes de sensibilització i conscienciació dirigides als/es ciutadans/es, que tinguen com a finalitat contribuir a l'evolució de la conductes socials cap a estructures més igualitàries, no condicionades per estereotips sexistes, on hi haja un repartiment més equilibrat de les responsabilitats familiars, professionals i socials d'hòmens i dones, així com remoure els obstacles que existixen per aconseguir una participació equilibrada de les dones i els hòmens en l'àmbit públic i privat, en l'exercici 2008.
Segona. Beneficiaris/es
Seran entitats beneficiàries les entitats locals, en l'àmbit de la Comunitat Valenciana, que tinguen una població de dret igual o superior a 10.000 habitants i que tinguen integrada en la seua estructura organitzativa una regidoria o, si és el cas, una àrea responsable dels temes de dona.
Tercera. Programes subvencionats
Els programes que podran ser objecte de les ajudes, versaran sobre les matèries següents:
Programa 1. Igualtat i coresponsabilitat familiar: fer tallers de sensibilització per a fomentar l'harmonització de responsabilitats laborals i familiars, dirigides tant a hòmens com a dones, en les activitats següents:
1. Tallers dirigits a hòmens:
1.1. Taller de cuina.
1.2. Taller de neteja i organització domèstica.
1.3. Taller de costura i planxa.
2. Tallers dirigits a dones:
2.1. Taller de reparacions bàsiques de llanterneria.
2.2. Taller de reparacions bàsiques de fusteria-bricolatge.
2.3. Taller d'electricitat.
3. Tallers mixtos:
3.1. Taller de puericultura.
3.2. Taller referent a l'educació coresponsable dels/es fills/es.
3.3. Taller de coresponsabilitat en l'atenció de majors.
Programa 2. Exclusió social i feminització de la pobresa: dur a cap activitats de sensibilització social sobre les condicions econòmiques i socials en què viuen les dones, tant a les ciutats com a les àrees rurals, estes activitats dirigides tant a hòmens com a dones.
Programa 3. Violència de gènere: fer activitats que continguen programes d'intervenció específics, tendents a l'eliminació de pràctiques discriminatòries per raó de sexe derivades de la tradició, costums i prejuís culturals que coexistixen en l'actualitat amb més arrelament en els col·lectius de dones en situació o risc d'exclusió social, dirigits tant a hòmens com dones.
Programa 4. Elaboració de plans d'igualtat: elaborar Plans d'Igualtat d'Oportunitats entre Dones i Hòmens a nivell municipal.
En el cas que es presenten diversos programes, només se subvencionaran, com a màxim, els dos que tinguen major qualitat o impacte social.
El Programa d'Igualtat i Coresponsabilitat Familiar pot simultaniejar diversos tallers, sense que, per això, deixe de ser un únic programa.
Lògicament, es podran presentar un o dos programes que integren, al seu torn, distints tallers.
Quarta. Comissió Avaluadora
Per a la selecció de les entitats locals beneficiàries es constituirà una Comissió Avaluadora composta per:
- El/la cap de Servici de Promoció i Participació de la Direcció General de la Dona i per la Igualtat, o persona en qui delegue.
- Els/es coordinadors/es de les seus de la Direcció General de la Dona i per la Igualtat a Alacant i Castelló.
- Un/a tècnic/ a de la Direcció General de la Dona i per la Igualtat.
- Un/a tècnic/a de la Direcció Territorial de Benestar Social de València.
- Un/a tècnic/a de la Subsecretaria de la conselleria de Benestar Social.
Quinta. Criteris objectius de concessió de la subvenció
Els criteris objectius que caldrà tindre en compte a l'hora de concedir la subvenció seran els següents:
1. Presentació d'activitats:
Programes 1, 2 i 3 de la base tercera d'esta ordre: 2 punts.
Programes 4: elaboració de plans d'igualtat: 3 punts.
Per a això aportaran certificació del corresponent acord adoptat pel ple de l'ajuntament.
2. L'impacte social de l'activitat:
- Menys de 25.000 habitants: 1 punt.
- Entre 25.000 i 49.999 habitants: 2 punts.
- Entre 50.000 i 100.000 habitants: 3 punts.
- Més de 100.000 habitants: 4 punts.
3. Qualitat del projecte per al qual se sol·licita subvenció:
Regular: 1 punt.
Bona: 2 punts.
Molt Bona: 3 punts.
4. Que el projecte implique la coordinació de diverses àrees dins de la mateixa organització de l'entitat local, així com de les associacions de dones que desenvolupen la seua activitat en l'àmbit d'esta:
Cap: 0 punts.
Regular: 1 punt.
Bona: 2 punts.
5. Indicadors d'avaluació de l'abast social de l'activitat i de resultats:
Sense determinar: 0 punts..
Regular: 1 punt.
Bona: 2 punt.
Sexta. Duració
Les entitats locals hauran de comprometre's a realitzar i justificar degudament l'execució de les activitats que constituïxen objecte de la present convocatòria abans del 31 d'octubre de 2008.
Sèptima. Quantia de les ajudes
L'import de les ajudes serà com a màxim de 3.100 euros per programa. Es procedirà a l'adjudicació a favor d'aquelles entitats que hagen obtingut major puntuació d'acord amb els criteris de valoració previstos en la base quinta de la present Ordre. Si és el cas, tindrà lloc el prorrateig entre els beneficiaris de l'import global màxim destinat a les subvencions, d'acord amb la Llei 38/2003, de 17 de novembre, General de Subvencions.
Octava. Cofinançament
1. La conselleria de Benestar Social, a través de la Direcció General de la Dona i per la Igualtat, finançarà fins un màxim del 50% del cost total del projecte, amb el límit de finançament previst en la base sèptima.
2. Serà necessària, a més, l'existència d'aportació econòmica de l'entitat local sol·licitant per al desplegament de les activitats objecte de finançament.
3. En el cas que l'entitat local cofinance conjuntament amb una altra entitat el 50% restant del projecte, garantirà l'aportació d'esta última per mitjà de l'aportació del compromís de cofinançament de l'entitat corresponent.
Novena. Presentació de sol·licituds.
La sol·licitud d'ajuda es formularà segons el model que figura en l'annex II. Les entitats locals sol·licitants podran presentar un màxim de quatre programes, amb el corresponent model de sol·licitud.
Desena. Termini de presentació de les sol·licituds
El termini de presentació de les sol·licituds, segons model de l'annex II, començarà a partir de l'endemà de la publicació de la present Ordre en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal del dia de la publicació de l'Ordre.
Onzena. Lloc de presentació de les sol·licituds
Les sol·licituds podran presentar-se en la seu de la Direcció General de la Dona i per la Igualtat, carrer Náquera, núm. 9, de València; en el carrer Oscar Esplá, 33-35, d'Alacant; en el carrer l'Ensenyament, núm. 10 de Castelló de la Plana: i, en la Direcció Territorial de València, Av. Baró de Càrcer núm. 36, de València, per qualsevol dels mitjans establits en l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.
Dotzena. Documentació que hauran d'aportar els sol·licitants
A la sol·licitud, segons model annex II, caldrà adjuntar els documents següents:
1. Projecte explicatiu de la campanya de sensibilització que durà a cap l'entitat local, en el qual es faça constar l'objectiu del programa presentat, la població beneficiària d'este i es descriguen les activitats que es desplegaran, així com la metodologia que s'hi utilitzarà.
2. Desglossament pressupostari d'ingressos i gastos per conceptes i per altres patrocinadors que financen en part el projecte. En el cas de presentar uns quants tallers, desglossament per cost de cada un.
3. En el supòsit de cofinançament amb una altra entitat, caldrà aportar el compromís de finançament.
4. Indicadors d'avaluació sobre els objectius i resultats previstos en el programa.
5. Certificació de l'acord del ple de l'entitat local o de la junta de govern, en què conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la conselleria de Benestar Social a través de la Direcció General de la Dona i per la Igualtat, a les de control financer que corresponen a la Intervenció General en relació amb l'ajuda concedida, així com a l'aportació municipal de la part corresponent que no resulte subvencionada.
6. Fitxa de manteniment de tercers, degudament omplida. Este certificat s'adjunta com a annex III-manteniment de tercers a la present Ordre.
7. Acreditació per part del beneficiari per mitjà de declaració responsable, d'haver donat compliment a les obligacions per reintegrament de subvencions que, si és el cas, s'hagueren exigit (article 25 del Reglament de la Llei 38/2003, de 17 de novembre).
Si la sol·licitud no reunira els requisits i documents que s'assenyalen en esta base, es requerirà l'entitat local perquè, en el termini de 10 dies, esmene la falta o adjunte els documents preceptius, amb indicació que, si no ho fera, se li tindrà per desistida en la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tretzena. Resolució de l'expedient.
Les ajudes es concediran seguint el procediment de concurrència competitiva, mitjançant una resolució de la directora general de la Dona i per la Igualtat, per delegació del conseller de Benestar Social, a proposta de la comissió Avaluadora, en el termini de tres mesos a partir de l'endemà a la publicació en el Diari Oficial de la Comunitat Valenciana de la resolució per la qual es determina l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat per a l'any 2008.
No obstant això, si es desestimaren totalment o parcialment sol·licituds per falta de consignació pressupostària i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Comunitat Valenciana de la resolució del conseller de Benestar Social que done publicitat a este increment.
L'import de l'ajuda en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats o algun organisme internacional, supere el cost de l'activitat que ha de desplegar l'entitat beneficiària.
La resolució de concessió de les ajudes indicarà expressament el programa o programes subvencionats, la seua quantia i la resta de condicions a què estiga subjecta la subvenció.
Transcorregut el termini sense que haguera notificat resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener.
La resolució es notificarà als ajuntaments interessats segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Les resolucions de concessió o denegació que es dicten esgoten la via administrativa i en la seua contra, atés que les úniques entitats beneficiàries són entitats locals, no es podrà, en virtut del que disposa l'article 44.1, de la Llei 29/1998, de 13 de juliol, reguladora de la Jurisdicció Contenciosa Administrativa, interposar-hi recurs en via administrativa. Únicament podran estes, si així ho estimen pertinent, interposar recurs contenciós administratiu, podent requerir prèviament a la conselleria de Benestar Social l'anul·lació de l'acte.
Catorzena. Obligacions dels beneficiaris
1. Realitzar l'activitat que fonamenta la concessió de la subvenció abans del 31 d'octubre 2008.
2. Acreditar davant de la Direcció General de la Dona i per la Igualtat, la realització de l'activitat així com el compliment dels requisits i les condicions que determinen la concessió de la subvenció.
3. Comunicar a la Direcció General de la Dona i per la Igualtat, l'obtenció d'ajudes per a la mateixa finalitat, procedent de qualssevol administracions o ens públic o privat, amb anterioritat a la justificació de l'aplicació donada als fons percebuts, d'acord amb el que establix la Llei 38/2003, de 17 de novembre, General de Subvencions.
4. Presentar una memòria justificativa de la campanya de sensibilització realitzada, on es faça constar expressament els resultats obtinguts en la seua avaluació.
5. Acreditar el compliment de les obligacions previstes per al règim de subvencions i ajudes públiques, que li siguen aplicables a la present Ordre, d'acord amb el que disposa el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, i la resta de legislació concordant i d'aplicació.
Quinzena. Justificació i pagament de la subvenció
Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta ordre s'efectuarà en la forma que es determina en l'article 47 bis del Text Refós de la Llei de la Hisenda Pública, aprovat pel Decret Legislatiu de 26 de juny de 1991, segons el règim següent:
A. Fins un 40% del seu import es lliurarà immediatament, una vegada concedida la subvenció, després de la presentació de la proposta i documentació inicial.
B. Fins un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
C. La resta serà abonada per la Generalitat una vegada justifique el beneficiari la finalització del programa complet i així siga certificat per l'ajuntament promotor.
Les justificacions del cost del 50% corresponent a l'aportació municipal més la part subvencionada per la conselleria de Benestar Social haurà d'acreditar-se per mitjà del corresponent document acreditatiu de l'efectiva realització del gasto expedit per la intervenció municipal.
El termini màxim de presentació de la documentació acreditativa del desplegament i l'execució dels corresponents programes serà abans del 31 d'octubre de 2008.
Així mateix, l'entitat beneficiària presentarà una memòria on s'incloga:
- Nombre de beneficiaris del programa.
- Calendari de les actuacions realitzades.
- Grau de compliment dels objectius proposats.
- Resultats de l'avaluació.
- Mostrari del material emprat, com ara fotocòpies i material no fungible.
L'import de l'ajuda, en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que haurà de desplegar l'entitat beneficiària.
Setzena. Reintegrament de la subvenció
Es podrà dictar una resolució que deixe sense efecte o que minore i que, en tot cas, supose el reintegrament de les quantitats percebudes i l'exigència dels interessos de demora des del moment del pagament de la subvenció, d'acord amb el que disposa la Llei General de Subvencions a dalt citada.
A més, si del certificat firmat per l'interventor de l'entitat local per a la justificació final, es deduïra que no coincidix amb l'inicialment establit, es minorarà la subvenció i, en tot cas, es reintegraran les quantitats percebudes i no utilitzades en els programes per als quals es van sol·licitar les dites subvencions.
Quant a les facultats de minoració o facultat de deixar sense efecte les corresponents subvencions, caldrà ajustar-se al que disposa la corresponent resolució, per la qual es deleguen competències en matèria de contractació administrativa i gestió economicopressupostària.
El procediment s'iniciarà d'ofici com a conseqüència de la iniciativa pròpia de l'òrgan competent, d'ordre superior, de petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
En la tramitació del procediment es garantirà, en tot cas, el dret de l'interessat a l'audiència.
El termini màxim per a resoldre i notificar la resolució procedent serà de sis mesos des de la data d'incoació de l'expedient de revocació o de minoració.
Les quantitats que es reintegren tindran consideració d'ingrés de dret públic a l'efecte del procediment aplicable per a la cobrança.
Si es produïra un excés en el gasto realitzat per l'entitat, esta no tindrà dret a la part corresponent que excedisca de l'import de l'ajuda concedida, encara que es justifique documentalment la diferència del gasto realitzat.
Dessetena. Publicitat de la subvenció concedida
Les entitats locals beneficiàries de les ajudes regulades per les presents bases estaran obligades a fer constar en les publicacions i material de difusió dels programes que estos es troben dins de les Polítiques d'Igualtat del Consell. Així mateix, s'hi farà constar la col·laboració de la Direcció General de la Dona i per la Igualtat de la conselleria de Benestar Social, havent de figurar expressament els seus logotips.
Dihuitena. Recurs contenciós administratiu
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que es crega oportú.